text: Atant en est li rices hon alés,
   S’en a se femme et ses barons menés;
   Alexis est en le plache ariestés.
   Li bons siergans cui il fut delivrés
   PageV01P302
   L'en adiestra droit desos les degrés:
   De l’iave caude li a ses piés lavés
   Et ses drapiaus escos et esgratés.
   "Sire", dist il, "un petit m’atendés
   Tant ke uns lis soit ichi aportés
   Et uns lincheus ki mout soit blanc bués."
   Dist li sains hon: "Amis, ne vos penés.
   Ja mais sor lit ne gira mes costés,
   Mais une nate s’il vos plait me quierés."
   "Volentiers, sire, kant vos le comandés."
   Il lui a quise, si s’en est mout hastés:
   De tot en tot li fait ses volentés,
   Viers sen signor n’en veut iestre coupés
   Ne enviers Diu coupables ne damnés.
   Buer vit le jor ke li fut comandés,
   Car il en iert en glore coronés.
  